Bliha (vodopad)

Vodopad Bliha (poznat i kao Blihin skok) smješten je između naselja Fajtovci i Gornji Kamengrad, u općini Sanski Most, Bosna i Hercegovina. Nalazi se na rječici Blihi, lijevoj pritoci rijeke Sane. Sa visinom od 56 metara i širinom od 10 metara, ubraja se među najznačajnije prirodne atrakcije ovog područja. Zbog specifičnog geomorfološkog oblika kanjona i vodopada, prepoznat je kao geomorfološki spomenik prirode od 1965.

 Geografija 
Rijeka Bliha izvire u Donjem Lipniku na nadmorskoj visini od 450 metara. Njena dužina iznosi 23,9 kilometara, a kroz cijeli tok teče unutar općine Sanski Most. Vodopad Bliha smješten je na devetom kilometru toka rijeke, između naselja Fajtovci i Gornji Kamengrad. U zavisnosti od vodostaja, širina vodopada može varirati. U Blihu se ulijevaju manje rijeke i potoci, među kojima su Suvača, Obarak, Modrašnica, Hatiraj i Suhača.

 Ekologija i biodiverzitet 
Bliha je relativno čista rijeka, što omogućava opstanak brojnih ribljih vrsta, uključujući potočnu pastrmku (Salmo trutta morpha fario), klijena (Leuciscus cephalus) i škobalja (Chondrostoma nasus), koji ljeti dolazi na mrijest. U njenim vodama prisutan je i riječni rak, no usljed promjena u kvaliteti vode i ekoloških faktora, njegov broj se smanjuje. U blizini vodopada nalazi se bogata vegetacija, karakteristična za riječna staništa ovog područja.

 Turizam 
Vodopad Bliha jedan je od najznačajnijih turističkih potencijala općine Sanski Most. Lokalna vlast i ekološka udruženja rade na unapređenju infrastrukture kako bi ovaj lokalitet bio pristupačniji posjetiteljima. Uređena je pješačka staza do vodopada, a planirana je izgradnja vidikovaca, klupa za odmor i drugih sadržaja. U blizini vodopada nalaze se restorani i kafići, gdje se servira tradicionalna bosanska kuhinja.

 Zagađenje i problemi zaštite 
U više navrata prijavljeno je ispuštanje jalovine iz obližnjeg rudnika mrkog uglja Kamengrad, kojim upravlja kompanija "Lager" iz Posušja. Ova ekološka prijetnja dovela je do promjene boje rijeke i narušavanja njenog ekosistema. Iako su nadležne inspekcije izdale više prekršajnih naloga, Federalno ministarstvo okoliša i turizma nije poduzelo konkretne mjere za sprječavanje daljnje devastacije.

Centar za životnu sredinu podnio je tužbu protiv odluke ministarstva, budući da je tumačenje zakonskih regulativa omogućilo rudniku nastavak eksploatacije uglja bez odgovarajuće okolinske dozvole.

 Galerija 

 Reference 

 Vanjski linkovi 

 Vodopad Bliha na inmedia.ba
 Vodopad Bliha  na furaj.ba

Kategorija:Unsko-sanski kanton
Kategorija:Vodopadi u Bosni i Hercegovini